
ДО 
ОБЩИНСКИ СЪВЕТ
БУРГАС



ДОКЛАДНА ЗАПИСКА

ОТ МАНОЛ ТОДОРОВ
ЗАМ. - КМЕТ „СПОР И ТУРИЗЪМ“ НА ОБЩИНА БУРГАС

[bookmark: _GoBack]	ОТНОСНО: Даване съгласие за членство на Община Бургас в Български съюз по балнеология и СПА туризъм (БСБСПА).

	УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

В Община Бургас постъпи покана от Български съюз по балнеология и СПА туризъм с рег.№. 70-00-8202 от 18.09.2025 г. за асоциирано членство на общината в браншовото туристическо сдружение.
Съюзът е браншово туристическо сдружение, представляващо обединените интереси на 65 юридически лица, собственици и инвеститори на повече от 100 от най-големите хотелски комплекси в България в това число най-големите работодатели в сектор туризъм. Членове на съюза са 10 общини: Варна, Велинград, Казанлък, Кюстендил, Разлог, Самоков, Сандански, Сапарева Баня, Хисаря и Чепеларе, както и образователни институции и експерти. 
Мисията на Български съюз по балнеология и СПА туризъм е: позиционирането на България на международния пазар като целогодишна дестинация за здравен туризъм. С развитието на здравния туризъм се създават условия за целогодишна заетост на материалната база, изградена за целта и за задържане на кадрите, избрали да работят в България.
През годините Бургас неведнъж е бил домакин на събития, организирани от БСБСПА. През 2024 г. в града се проведе Единадесетия годишен конгрес на БСБСПА. Той бе организиран в партньорство с Министерство на туризма и с подкрепата на Община Бургас, под мотото „Устойчиво развитие на здравния туризъм в България – възможности и предизвикателства“ водещи специалисти, експерти и представители на институции от България и Европа. Събитието се проведе в Гранд хотел и СПА „Приморец“.
Единадесетият годишен конгрес на Български съюз по балнеология и СПА туризъм се утвърди като най-значимото събитие за сектора на здравния туризъм в България. Той не само предоставя платформа за обсъждане на ключови въпроси, свързани с развитието на този перспективен отрасъл, но и създава възможности за установяване на нови партньорства и сътрудничества в сектора.
На 20 май 2025 г. в Бургас се проведе четвъртото издание на Националната конференция за здравен туризъм, организирано от БСБСПА, съвместно с Министерство на туризма и Община Бургас, и в партньорство с Европейската СПА асоциация и Бургаски държавен университет “Проф. д-р Асен Златаров“. В конференцията взе участие заместник-министърът на туризма Ирена Георгиева. По време на събитието се подписа меморандум за сътрудничество между Бургаския държавен университет и БСБСПА, обсъдиха се важните стъпки, които България трябва да предприеме, за да се утвърждава като целогодишна конкурентна дестинация за здравен туризъм.
През последните години има значително развитие в предлагането на СПА туризъм, като възможност за удължаване на заетостта в големите хотелски бази и по Черноморието. Ресурси от минерална вода и лечебна луга се намират съвсем близо до Бургас и трябва да се възползваме от него. Бургаските минерални бани започват да възвръщат своята привлекателност. Именно там преди месеци отвори врати една от най-модерните бази на Балканите за СПА и wellness туризъм.
Приемането на Община Бургас като член на сдружението ще спомогне за утвърждаването на имиджа и усилията за развитието на дестинацията в сферата на здравния и СПА туризъм.
Размерът на членския внос е определен, в зависимост от големината на общините в Р България, а именно:
Годишният членски внос се определя с решение на Общото събрание по предложение на УС и се заплаща ежегодно, до края на месец март за текущата финансова година. 
Към момента встъпителният членски внос е в размер на 2000 (две хиляди) лева, а годишната такса за членство - 500 (петстотин) лева за асоциирани членове – юридически лица.
За потвърждаване на гореизложеното, след запознаване с Устава на Сдружение с нестопанска цел за общественополезна дейност „Български съюз по балнеология и спа туризъм”, след направен анализ, представям на вниманието на Общински съвет – Бургас настоящото предложение за разглеждане и приемане на решение, относно членство на Община Бургас в „Български съюз по балнеология и спа туризъм”. Приемането ѝ в сдружението ще доведе до позиционирането ѝ на друго ниво в европейската туристическа индустрия, нареждайки я сред водещите европейски дестинации. В този смисъл считам, че така направеното предложение за членство е целесъобразно и законосъобразно и следва да бъде удовлетворено.
Предвид изложеното, на основание чл. 21, ал. 1, т.15 и чл.59 от Закона за местното самоуправление и местната администрация, като орган оправомощен да приема решение за участие на общината в сдружения на местни власти в страната и в чужбина, както и в други юридически лица с нестопанска цел предлагам, Общински съвет - Бургас да вземе следните

РЕШЕНИЯ:

1. Общинският съвет дава съгласие Община Бургас да членува в Сдружение с нестопанска цел за общественополезна дейност „Български съюз по балнеология и СПА туризъм“ с встъпителна вноска в размер на 2000 (две хиляди) лева и годишен членски внос в размер на 500 (петстотин) лева, при условията на приложения устав.
2. Средствата ще бъдат заложени в Бюджет 2026 на Община Бургас.




ПРИЛОЖЕНИЯ:
1. Покана за членство на Община Бургас в Български съюз по балнеология и СПА туризъм с рег.№. 70-00-8202 от 18.09.2025 г.
2. Информация за „Български съюз по балнеология и спа туризъм”
3. Устав на БСБСПА
4. Молба – образец
5. Декларация – образец


С уважение,

МАНОЛ ТОДОРОВ
Заместник-кмет „Спорт и туризъм“
Община Бургас



image1.png




image2.png




